**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

**1. Gestor zmluvy:** Ministerstvo kultúry Slovenskej republiky

**2. Názov zmluvy:** Návrh na prístup ku Pekinskej zmluve o audiovizuálnych umeleckých výkonoch

**3. Účel a predmet zmluvy a jeho úprava v právnom poriadku Slovenskej republiky:**

Cieľom Pekinskej zmluvy o audiovizuálnych umeleckých výkonoch (ďalej len „zmluva“) je zabezpečiť medzinárodný štandard ochrany práv výkonných umelcov v súčasnom, prevažne digitálnom, audiovizuálnom prostredí. Zmluva poskytuje záruky vo vzťahu k majetkovým a osobnostným právam výkonných umelcov v audiovízií k ich zaznamenaným alebo nezaznamenaným umeleckým výkonom, a rovnako aj nevyhnutné garancie na predchádzanie porušovaniu týchto práv.
V súvislosti s právnym poriadkom Slovenskej republiky je problematika ustanovení zmluvy upravená v zákone č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov.

**4. Priama úprava práv alebo povinností fyzických osôb alebo právnických osôb:**

Práva alebo povinnosti fyzických osôb alebo právnických osôb sú priamo upravené v článkoch 5, 6, 7, 8, 9, 10, 11, 12 a 14 zmluvy.

**5. Úprava predmetu medzinárodnej zmluvy v práve EÚ:**

Keďže predmet predkladanej zmluvy patrí do oblasti kultúry, konkrétne do oblasti autorského práva a práv súvisiacich s autorským právom, je v rámci práva Európskej únie všeobecne regulovaný na základe primárneho práva, a to čl. 6 Zmluvy o fungovaní Európskej únie, ktorý priznáva Európskej únii právomoc vykonávať činnosti na podporu, koordináciu alebo doplnenie činnosti členských štátov vrátane kultúry.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Predkladaný materiál je podľa článku 7 ods. 4 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, preto sa po jej podpise vyžaduje súhlas Národnej rady Slovenskej republiky.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Predkladaný materiál je podľa článku 7 ods. 5 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon. Po prístupe a vyhlásení spôsobom ustanoveným zákonom má prednosť pred zákonmi.

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Zmluva sa týka zákona č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov. Vzhľadom na priamu použiteľnosť ustanovení zmluvy a jej prednosť pred zákonmi, nie je potrebné meniť, zrušiť alebo adaptovať žiadny uvedený právny predpis Slovenskej republiky. Slovenská republika zároveň podľa čl. 11 ods. 2 zmluvy vykonáva oznámenie, že v právnom poriadku Slovenskej republiky je právo na primeranú odmenu za verejný prenos (ktorý zahŕňa aj vysielanie) zaznamenaného umeleckého výkonu zakotvené v § 65 zákona č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov. V zmysle čl. 18 ods. 2 zmluvy sa uvedené oznámenie vykonáva v prístupovej listine.